علنوا نسائيات دينامية “جسدي حريتي”، اللي صاوبوا ونشروا فيديو “المغتصب هو نتا”، على اتخاذهم للإجراءات القانونية اللازمة في حق مجموعة من الأشخاص اللي وجهوا ليهم السب والشتم والتشهير المبني على التمييز العنصري، ووجهوا ليهم التهديدات، ولفقوا ليهم التهم، بعدما أثار هاذ الفيديو استفزازهم، واعتابروا أن “كل ما يمارس ضدها يدخل في إطار الجرائم االإكترونية التي أصبح القانون يعاقب عليها”. النسائيات وضحوا، فبلاغ ليهم حصلات “كود” على نسخة منه، أنهم اتخذوا هذ القرار باش ماتكونش مواقع التواصل الاجتماعي “مقصلة تقطع فيها رؤوس النساء وغابة تغتصبن فيها افتراضيا بشكل جماعي وفردي، وينكل بهن لتكميم أفواههن وقمع حريتهن في التعبير”. وقالوا، فالبلاغ اللي جا من بعد اجتماع دارتو الدينامية أمس الجمعة، بللي هذ النشيد اللي داروا فالفيديو، والمستوحى من احتجاجات الشيلي النسائية، هو فقط عمل تجريبي أولي، والهجمة الشرسة اللي شنوها شي وحدين عليه “أبانت على عداءهم لكل ما يمت بصلة لحقوق النساء العامة والفردية والمساواة بين الجنسين”. واعتابرات الدينامية بللي الدفاع على حقوق النساء “من القضايا النبيلة والعادلة، وعلى رأسها معركة المطالبة بالحريات الفردية للنساء التي تعتبر جزءا لا يتجزء من الحركة النسائية المغربية”، ولذلك “ستواصل عملها بكل ثقة وهدوء ولا شيء سوف يثنيها عن ذلك”، حسب البلاغ. وكشفات الدينامية بللي كيقوموا عضواتها باستعدادات مكثفة ليوم 8 مارس القادم “من أجل الانخراط في المبادرة الأممية التي أطلقت من الشيلي، وذلك بإنتاج نشيد نسائي وطني تحت إشراف القطب الفني للدينامية الذي تشكل لهذا الغرض، والذي تشرف عليه الفنانة التشكيلية خديجة اطنانة ومجموعة من الفعاليات الإبداعية”، حسب البلاغ نفسه. 
الفيمينست مالين حملة “المغتصب هو نتا” كاعيات: غانتابعو كَاع اللي هاجمونا بالسب والقذف والتشهير